Дарэчы, нямецкія і польскія даследчыкі прыпісваюць аўтарства карціны вучню нямецкага жывапісца Лукаса Кранаха Старэйшага, некаторыя называюць аўтарам нямецкага мастака Ханса Крэла. А вядомы беларускі мастак Мікола Купава пераканаўча сцвярджае, што аўтар карціны — з Беларусі і напісаў яе па замове князя Канстанціна. Трэба мець на ўвазе, што аўтар быў сведкам бітвы, бо на творы шмат дэталяў, якія мастак меў мажлівасць адлюстраваць, калі на ўласныя вочы бачыў хаду падзеі. Карціна, якую трэба разглядаць фрагментамі справа налева і зверху ўніз, знаходзіцца ў Нацыянальным музеі ў Варшаве і датуецца прыкладна 1520–1530 гадамі. Аднак твор страціў адну пятую частку сваёй плошчы з-за таго, што быў абрэзаны зверху, з левага і правага бакоў.